Šajā ietekmes novērtējumā ir pētīti vairāki jautājumi, kas saistās ar ES autortiesību noteikumu funkcionēšanu digitālajā vienotajā tirgū. Tajā ir apsvērta iespēja pielāgot esošos noteikumus vai ieviest jaunus noteikumus trīs atsevišķās jomās: i) piekļuve saturam tiešsaistē; ii) galveno izņēmumu funkcionēšana digitālajā un pārrobežu vidē un iii) autortiesību tirgus funkcionēšana. Pirmajā jomā ietekmes novērtējumā risinātās problēmas ir tieši saistītas ar sarežģījumiem, ar kuriem tiešsaistes tiesību nokārtošanā saskaras raidorganizācijas, retranslācijas pakalpojumu sniedzēji, pieprasījumvideo platformas vai kultūras mantojuma iestādes. Raidorganizācijas jo īpaši saskaras ar sarežģījumiem, nokārtojot tiesības uz to, lai TV un radio programmas darītu pieejamas tiešsaistē pāri robežām; līdzīgi tiesības nokārtot var būt sarežģīti retranslācijas pakalpojumu sniedzējiem, kas nav kabeļtīklu operatori, bet piedāvā kanālus no citām dalībvalstīm. Novērtējot šo problēmu apjomu un iespējamos risinājumus, ir ņemti vērā galvenie Satelītu un kabeļu direktīvas (Direktīva 93/83/EEK) funkcionēšanas izvērtējuma konstatējumi. Grūtības tiešsaistes tiesību iegūšanā ir arī viens no iemesliem, kāpēc Eiropas audiovizuālie darbi pieprasījumvideo platformās nav pārāk plaši pieejami. Visbeidzot, kultūras mantojuma iestādes saskaras ar būtiskām grūtībām, nokārtojot tiesības digitalizēt vairs netirgotus darbus no savām kolekcijām un izplatīt tos sabiedrībai. Otrajā jomā kā digitālā vienotā tirgus funkcionēšanas galvenais problēmjautājums ir apzināta juridiskā nenoteiktība attiecībā uz darbībām, kas atļautas saskaņā ar esošajiem autortiesību izņēmumiem, jo īpaši digitālā vidē. Izglītotājus un izglītojamos juridiskā nenoteiktība ietekmē tad, kad viņi izmanto saturu digitāli atbalstītās un pārrobežu izglītojošās darbībās. Pētnieki ar juridisko nenoteiktību saskaras attiecībā uz iespēju veikt tekstizraci un datizraci saturā, kam viņiem ir likumīga piekļuve. Juridiskā nenoteiktība un nesamērīgas darījuma izmaksas var kavēt arī darbu saglabāšanu, ko veic kultūras mantojuma iestādes. Trešajā jomā ietekmes novērtējums galveno uzmanību pievērš problēmjautājumiem, kas saistīti ar tādu vērtības sadalīšanu tiešsaistes vidē, nošķirot problēmas, ar kurām "augšupēji” saskaras tiesību īpašnieki, savu saturu cenšoties licencēt konkrēta veida tiešsaistes pakalpojumiem, un problēmas, ar kurām "lejupēji” saskaras satura radītāji, kas risina sarunas par savu darbu izmantošanas līgumiem. Tiesību īpašnieki saskaras ar grūtībām, cenšoties kontrolēt un pārvērst naudas izteiksmē to, kā to saturu izmanto tiešsaistes pakalpojumu sniedzēji, kuri glabā un dara piekļūstamu galalietotāju augšupielādētu saturu. Tāpat preses izdevējiem ir kļuvis grūti licencēt savas publikācijas un novērst, ka tos nesankcionēti izmanto tiešsaistes pakalpojumu sniedzēji. Arī visi izdevēji saskaras ar juridisko nenoteiktību attiecībā uz iespēju saņemt daļu no kompensācijas par darbu izmantošanu izņēmuma kārtībā. Visbeidzot, autoriem un izpildītājiem (radošajām personām) ne vienmēr ir ar viņu darbu izmantošanu saistīta pietiekama informācija, ar kuras palīdzību viņi sarunās varētu panākt pienācīgu atlīdzību par savu tiesību izmantošanu.